C 214/74
SK
Úradný vestník Európskej únie
16.6.2023
Streda 18. januára 2023
70. zdôrazňuje význam rozvoja súdržných, navzájom sa dopĺňajúcich a interoperabilných obranných spôsobilostí na zvýšenie bezpečnosti euroatlantickej oblasti v súlade so zásadou jednotného súboru síl; vyzýva EÚ a NATO, aby si udržali celosvetové vedúce postavenie v oblasti technológií, pokiaľ ide o vojenské spôsobilosti; zdôrazňuje potrebu zabezpečiť súdržnosť výstupov príslušných postupov plánovania rozvoja spôsobilostí EÚ a NATO; zdôrazňuje, že je potrebné, aby EÚ rozvíjala vlastné obranné spôsobilosti a strategickú autonómiu s cieľom posilniť aj svoju schopnosť byť silnejším partnerom svojich spojencov; vyzýva členské štáty EÚ, ktoré sú členmi NATO, aby zvýšili svoje vojenské rozpočty aspoň na 2 % HDP v súlade s usmerneniami NATO;
71.
víta účasť USA, Kanady a Nórska na projekte PESCO v oblasti vojenskej mobility, pretože má kľúčový význam pre obranu Európy a je dôležitý pri zlepšovaní súdržnosti medzi úsilím EÚ a NATO o uľahčenie presunov vojenských síl; pripomína však, že o účasti tretích krajín na jednotlivých projektoch PESCO sa musí rozhodovať individuálne, ak je takáto účasť v strategickom záujme EÚ; víta nedávnu žiadosť Spojeného kráľovstva o zapojenie sa do projektu PESCO v oblasti vojenskej mobility; pripomína zúčastneným členským štátom PESCO, že musia urýchlene vykonať svoje operačné záväzky a záväzky týkajúce sa spolupráce; víta štruktúrovaný dialóg medzi EÚ a NATO o vojenskej mobilite; víta akčný plán vojenskej mobility 2.0, ktorý predložila Komisia a PK/VP 10. novembra 2022, a vyzýva na jeho urýchlené vykonávanie v súčinnosti s projektom PESCO v oblasti vojenskej mobility; vyzýva na posilnenie Nástroja na prepájanie Európy, pokiaľ ide o projekty vojenskej mobility; vyzýva členské štáty, aby konali s cieľom zjednodušiť a zosúladiť postupy vojenskej mobility a skrátiť lehoty na udeľovanie povolení, aby členské štáty EÚ mohli konať rýchlejšie a zvýšiť efektívnosť reakcií; zdôrazňuje, že nový akčný plán vojenskej mobility musí zabezpečiť, aby sa požiadavky v oblasti infraštruktúry, odolnosti a logistiky posudzovali z hľadiska vojenskej stratégie; zdôrazňuje potrebu dodatočného financovania tejto hlavnej iniciatívy spolupráce medzi EÚ a NATO; vyzýva EÚ, aby zvážila prizvanie Ukrajiny, Gruzínska a Moldavskej republiky na účasť na projektoch PESCO, ako je plán vojenskej mobility;
72. zdôrazňuje význam úzkeho vzťahu EÚ so Spojenými štátmi, ktorý je založený na spoločných hodnotách demokracie, slobody a právneho štátu; oceňuje záväzok a angažovanosť Spojených štátov amerických a ich súčasnej vlády voči územnej obrane Európy, najmä vzhľadom na ruskú útočnú vojnu proti Ukrajine, ktorá ohrozuje celý kontinent; berie na vedomie skutočnosť, že aj Spojené štáty čelia hrozbe rastúcej vojenskej prítomnosti Číny v indicko-tichomorskom regióne; zdôrazňuje, že členské štáty EÚ musia zintenzívniť svoje úsilie o zlepšenie európskych obranných spôsobilostí s cieľom pripraviť pôdu na presun záťaže v dlhodobom horizonte, keď EÚ prevezme väčšiu zodpovednosť za svoju obranu;
73.
víta dialóg medzi EÚ a USA o bezpečnosti a obrane ako dôležitý míľnik v užšej transatlantickej spolupráci; nabáda PK/VP, aby v tomto dialógu venoval osobitnú pozornosť bezpečnosti vo východnom a južnom susedstve a aby do diskusií zahrnul témy, ako sú spoločné iniciatívy v oblasti bezpečnosti a obrany, misie a operácie SBOP, odzbrojenie a nešírenie zbraní, boj proti terorizmu, zlepšenie výmeny informácií medzi spravodajskými službami, vplyv prelomových technológií, zmena klímy, hybridné hrozby, kybernetická obrana, vojenská mobilita, krízové riadenie a vzťahy so strategickými konkurentmi;
74. opakuje svoju výzvu na inštitucionalizovanú spoluprácu so Spojeným kráľovstvom v oblasti bezpečnosti a obrany; nabáda Spojené kráľovstvo, aby seriózne spolupracovalo s EÚ na naliehavých strategických výzvach s cieľom zabezpečiť komplementárnosť a synergie opatrení; nabáda PK/VP, aby pozýval ad hoc Spojené kráľovstvo na neformálne zasadnutia ministrov zahraničných vecí (a obrany) v Rade s cieľom vymieňať si názory na otázky spoločného záujmu, a aby sa pritom v plnej miere dbalo na zachovanie autonómie EÚ pri rozhodovaní; poukazuje na to, že paralelné projekty na rozvoj vzdušných bojových systémov novej generácie predstavujú neefektívne využívanie zdrojov, a preto odporúča, aby sa oba projekty zlúčili; víta podporu Spojeného kráľovstva Ukrajine;
75. vyjadruje hlboké znepokojenie nad zvýšenou nestabilitou nášho susedstva, ktorá je často výsledkom úmyselných krokov škodlivých aktérov, ktorí rôznymi krokmi oslabujú demokratické reformy s cieľom v konečnom dôsledku oslabiť EÚ; zdôrazňuje, že bezpečnosť EÚ je úzko prepojená s bezpečnosťou našich bezprostredných susedov vo východnom a južnom susedstve EÚ, ako aj na západnom Balkáne; vyzýva na hlbšiu vojenskú a bezpečnostnú spoluprácu s podobne zmýšľajúcimi krajinami Východného partnerstva, a to aj posilnením bezpečnostného rozmeru Východného partnerstva, a na posilnenie dialógov o bezpečnostnej a obrannej politike, najmä s Ukrajinou, Gruzínskom a Moldavskou republikou; vyzýva na intenzívnejšiu spoluprácu v oblasti bezpečnosti a obrany s partnermi v južnom susedstve; žiada EÚ, aby zohrávala významnú úlohu v Stredozemí, keďže sa stala aktérom, ktorý dokáže zabezpečiť stabilitu v regióne, a to aj vo